บลจ.วรรณชูกองใหม่เทรดทองคำเชิงรุก
บลจ.วรรณ เปิดตัวกองทุน ONE-WEALTH ลุยซื้อขายทองคำแบบเชิงรุกในตลาด COMEX คาดผลตอบแทน 5% ใน 4 เดือน
18 ก.ค. 2555

บลจ.วรรณ เปิดตัวกองทุน ONE-WEALTH ลุยซื้อขายทองคำแบบเชิงรุกในตลาด COMEX คาดผลตอบแทน 5% ใน 4 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ  เปิดเผยว่า  บริษัทออกกองทุนเปิด วรรณ เวลธ์ แอ็คทีฟ ฟันด์ (ONE-WEALTH) ที่ลงทุนในสัญญาซื้อขายทองคำล่วงหน้า COMEX เป็นรายแรกของประเทศไทย โดยเสนอขายครั้งแรกระหว่างวันที่ 17-30 ก.ค.2555 ลงทุนขั้นต่ำ 1,000 บาท เนื่องจากมองว่าราคาทองคำจะเคลื่อนไหวในกรอบ 1,520-1,620 เหรียญสหรัฐต่อออนซ์ โอกาสทำกำไรประมาณ 5-7%  
กองทุนจะบริหารในเชิงรุก โดยจะลงทุนในสัญญาซื้อขายทองคำล่วงหน้าในตลาด COMEX ซึ่งเป็นตลาดซื้อขายทองคำล่วงหน้าในนิวยอร์คและจะลงทุนในพันธบัตรรัฐบาล พันธบัตรธนาคารแห่งประเทศไทยและหรือเงินฝากในประเทศ เพื่อเป็นสินทรัพย์สภาพคล่องของกองทุน พร้อมทั้งป้องกันความเสี่ยงจากอัตราแลกเปลี่ยนเงินเหรียญสหรัฐและเงินบาทตามสถานการณ์ โดยกองทุนนี้นักลงทุนมีโอกาสได้รับผลตอบแทน 5% ใน 4 เดือน